Andreas Hauge (forfatter)

:*For presten og salmebokutgiveren med samme navn, se [[Andreas Hauge]]*

**Andreas Paulsen Hauge** (født 21. februar 1925, død 2005) var en norsk major, tegner og krigshistorisk forfatter. Han er særlig kjent for å ha illustrert til bøker om invasjonen av Norge 1940 og forsvarets håndbøker. 

## Bakgrunn og arbeid

Hauge vokste opp i Lillehammer og var 15 år da Norge ble invadert. Under krigen deltok Hauge i Milorg på slutten av den andre verdenskrig, fikk befalsutdannelse i Sverige, tjenestegjorde senere i Tysklandsbrigaden, før han gikk over til Heimevernet i 1948. Han tjenestegjorde som kompanisjef ved 14 repetisjonsøvelser i Hæren. Som HV-offiser planla og øvde han som leder av nærforsvaret for Fornebulandet i 15 år. Hauge gikk Statens håndverks- og kunstindustriskole, og gikk etter krigen inn som tegner i 10 år i Høydahl Ohmes reklamebyrå.

Det er imidlertid som militærhistorisk illustratør at Hauge ble mest kjent. På 1960-tallet illustrerte Hauge en bok om kjente kamphandlinger under invasjonen av Norge i 1940. Disse artikkelseriene ble senere utvidet til tobindsverket *Kampene i Norge 1940* hvor nærmest hver eneste større trefning og slag mellom norske og tyske styrker våren 1940 ble illustrert med i alt 700 strektegninger i Hauges karakteristiske stil; dramatiserte motiver tegnet med energisk, ekspressiv strek i en slags heroisk realisme. Den militære utviklingen ble også forklart med tegnede terrengkart som viste troppenes posisjoner og fremrykninger. Teksten til dette verket bygde hovedsakelig på bokserien *Krigen i Norge 1940* som var utgitt av Forsvarets krigshistoriske avdeling fra 1952 til 1971. Hauge besøkte slagstedene og intervjuet sivile og veteraner for å tilstrebe at illustrasjonene var mest mulig realistiske. Ettersom det finnes relativt få fotografier tatt av norske soldater under kamphandlingene, er Hauges illustrasjoner i enkelte tilfelle av de få bildemateriale fra kamphandlingene.

Reproduksjoner av Hauges tegninger finnes innrammet på veggene i de fleste militære avdelinger i Norge. Han donerte for øvrig illustrasjonene i *Kampene i Norge 1940* til Forsvarsmuseet.

Han har blant mye annet lagd diplomene til alle de militære dyktighetsmerkene. Han laget en stor del av illustrasjonene i håndboka *[[Soldaten i felt]]* som har blitt delt ut til alle vernepliktige i hæren i flere tiår. 

Det har blitt sagt om Hauge at «*han er den eneste billedkunstneren som har preget det moderne forsvaret, og kanskje også den siste.*»

## Utstillinger
* 2000 75-årsjubileumsutstilling, Forsvarsmuseet

## Hedersbevisninger
Hauge ble hedret med Kongens fortjenstmedalje i gull, Forsvarsmedaljen med laurbærgren, Heimevernets fortjenstmedalje, Norske Reserveoffiserers Forbunds hederstegn og Forbundsrepublikken Tysklands fortjenstorden. Det har blitt hevdet at Hauge var «*sannsynligvis den høyest dekorerte reserveoffiseren i fredstid*»

## Bibliografi
* *Slik var det-. Glimt fra tysklandsbrigaden 1950*
* 1966: *1940 Fra kampene i Norge.* Tegninger av Andreas Hauge. Tekstene utarbeidet etter rapportene fra Forsvarets Krigshistoriske Avdeling. Forord av general Olaf Helset. Fredhøis Forlag, Oslo
* 1978: *Kampene i Norge 1940* I tegninger og tekst av Andreas Hauge. Bind 1-2. Dreyers Forlag, Oslo
* 1986: *Valdres 1940  Kampen i Gråbeinhølet, på Bagnsbergatn og ved Breidablikk (Forsvarsmuseets småskrift nr 3)*
* 1987: *Oversikt over Sjøforsvaret 1945-1985*
* 1995: *Historien om Fornebo HV-områdes første år og Fornebu nærforsvar 1948-1985*
* 1995 *Kampen på Midtskogen 1940*
* Kampene i Norge 1940 bind 1 Revidert utgave. Krigshistorisk Forlag, Sandefjord (1995) ISBN 82-993369-0-2
* Kampene i Norge 1940 bind 2 Revidert utgave. Krigshistorisk Forlag, Sandefjord (1995) ISBN 82-993369-0-2
* 2001: *Bagn 1940* sammen med Knut Werner-Hagen ()

## Referanser


## Eksterne lenker
* bfo.no BFO-Nett: Krigsskolekadetter på historisk grunn 
* digitaltmuseum.no Tegninger av Hauge i Forsvarets museers samling